दरभंगा : सर्वोच्च साहित्यिक संस्था साहित्य अकादमी दिल्ली द्वारा संस्कृत साहित्यक लेल मनीगाछी प्रखण्डक उजान पंचायतक धर्मपुर निवासी डा. रामजी ठाकुर केँ पुरस्कृत कैल जयबाक घोषणा सऽ क्षेत्रमे खुशीक अछि। डा. ठाकुर केँ इ पुरस्कार हुनक रचना लघु पद्य प्रबंध त्रयी नामक रचनापर भेटि रहल अछि। मूलतः संस्कृतक विद्वान आ आधा दर्जन सऽ बेसी संस्कृत काव्यक रचयिता डा. ठाकुरक प्रारंभिक शिक्षा अपन गामक दुर्गा भवन संस्कृत पाठशालामे प्राप्त केलैथ। वर्ष 1935मे स्व. सत्यनारायण ठाकुर केर घर जन्म लऽ इ गाममे मम. धनुर्धर झा सऽ शिक्षा लेबाक बाद रहीमपुर (खगड़िया) संस्कृत महाविद्यालयमे शास्त्री धरिक साहित्यक अध्ययन स्व. पं. गणेश शर्मा सऽ लेलैथ। एकरा बाद दरभंगाक रमेश्वरी लता संस्कृत महाविद्यालयमे पं. त्रिलोक नाथ मिश्र सऽ साहित्यक बहुतो ग्रंथक शिक्षा लेलैथ। आर्थिक विपन्नताक कारणे रहीमपुर आ दरभंगामे छात्रवृत्तिक माध्यमे हिनक जीवन यापन चलैत छल। शिक्षा समाप्तिक बाद संस्कृत महाविद्यालय बैगनी व म. लक्ष्मीश्वर महाविद्यालय, सरिसवपाहीमे अपनी सेवा करैत लनामिवि दरभंगाक स्नातकोत्तर संस्कृत विभाग सऽ वर्ष 95 मे सेवानिवृत्त भऽ साहित्य साधनामे लागल छथि। पुरस्कारक घोषणाक बाद डा. ठाकुर बतौलैथ जे लिखबाक प्रेरणा हुनका मातामह पं. लक्ष्मीनाथ झा सऽ भेटल। डा॰ ठाकुर बिहार संस्कृत अकादमी केँ सक्रिय बनयबाक आवश्यकता पर जोर दैत संस्कृत शिक्षाक प्रचार केँ सेहो अखुनका समय लेल उपयोगी बतौलैथ। 